पार्टी एकढिक्का भए यो सरकार पाँच वर्ष जान्छ, अर्को चुनावमा एक नम्बर हुन्छौं : प्रधानमन्त्री दाहाल
प्रधानमन्त्री पुष्पकमल दाहालले माओवादी केन्द्र एक ढिक्का हुने हो भने यही सरकारले पाँच वर्ष निरन्तरता पाउने बताएका छन् । उनले गुटबन्दी नभए अर्को चुनावमा माओवादी केन्द्र एक नम्बर पार्टी बन्ने दाबी पनि गरे ।
पोखरा — प्रधानमन्त्री पुष्पकमल दाहालले माओवादी केन्द्र एक ढिक्का हुने हो भने यही सरकारले पाँच वर्ष निरन्तरता पाउने बताएका छन् । उनले गुटबन्दी नभए अर्को चुनावमा माओवादी केन्द्र एक नम्बर पार्टी बन्ने दाबी पनि गरे । पोखरामा बुधबार माओवादी केन्द्रको गण्डकी प्रदेशस्तरीय राजनीतिक वैचारिक प्रशिक्षणमा बोल्दै उनले सरकारप्रति जनतामा नयाँ भरोसा र विश्वास पैदा भएको बताए ।‘अलिकति पार्टी एक ढिक्का भइदिने हो भने, तपाईंहरु एक भएर समाजवादको तयारीको बाटो यही हो, हाम्रो विचार राजनीतिको कार्यदिशा यही हो, नेतृत्व पनि यही हो भन्ने कुरामा तपाईंहरु दृढ भइदिनुभयो भने, गुटबन्दीको सबै सम्भावना अन्त्य हुन्छ यो पार्टीमा । जनतासँग जोडिने कुरा पनि हुन्छ यो पार्टीमा,’ उनले भने, ‘यो भयो भने पाँचै वर्ष यही सरकार जाने सम्भावना छ ।’ उनले पार्टीभित्र गुटबन्दीको गन्ध आएकोतर्फ संकेत गरे । ‘किरणजीहरु धेरै नै लिएर हिँड्नुभएको थियो, अहिले फेरि अर्को कोही त्यही बाटो हिँड्छु भन्ने हो भने त्योभन्दा बढी दुर्भाग्य केही हुँदैन,’ कार्यकर्तालाई उनले भने, ‘वल्तिर पल्तिर गुटबन्दीमा यसो लागेपछि पद पाइन्छ कि भन्याजस्तो गरी नलाग्नुहोला, लाग्न पनि नदिनुहोला ।’उनले अझै केही वर्ष आफू नेतृत्वमा रहन चाहेकोतर्फ संकेत गरे । ‘शान्तिमा आउँदा के हो-के हो भन्ने तपाईंहरुमा द्विविधा थियो, अब त द्विविधा छैन होला नि ! कि अर्को लिडर खोज्ने मन छ र तपाईंहरुलाई?,’ उनले भने, ‘खोजेर हुने भएको भए अस्तिनै भइसक्थ्यो । मैले नेतृत्व छाड्ने बेलामा उत्तराधिकारी बनेर आओस् भन्ने म चाहन्छु नि ! धेरैभन्दा धेरै नेताहरु होउन्, धेरैभन्दा धेरै उत्तराधिकारी होउन् भन्ने मेरो चाहना छ । सधैं म नेता भइराख्ने होइन । अब केही वर्ष न हो ।’ गुटबन्दी नगरी नेतृत्व, विचार, समाजवादी क्रान्तिको पक्षमा उभिएर समाजवादको आधार तयार पार्नेतर्फ लाग्नुपर्ने उनको भनाई थियो । ‘हामी एक होऔं, अर्को चुनावमा जाँदासम्म माओवादी नभइ हुँदो रहेनछ भन्ने जनताको मन मनमा हुन्छ र हामी एक नम्बर हुन्छौं,’ उनले भने, ‘हामी एक नम्बर हुने यही मात्रै बाटो हो । अहिले तीन नम्बर हुँदा, ३२ सिट हुँदा त यस्तो छ भने, एक नम्बर हुँदा के गरिएला देशलाई ! कहाँ पुर्‍याइएला देशलाई ! समाजवादको बाटो सुरु हुन्छ ।’ केन्द्रमा आफूले गुटबन्दी हुन नदिने बताउँदै उनले भने, ‘अहिले जो जो साथी यतायता यतायता गर्न खोजेका छन् ती पनि सबै टाउँमा आउँछन् भन्ने मेरो बुझाइ छ । तिनीहरुप्रति मलाई माया छ । सबैप्रति मलाई माया छ, विश्वास छ ।’